લોકના સ્વભાવો જુદી જુદી જાતના હોય છે, અને સુખના અર્થ પણ લોક જુદી જુદી રીતે સમજે છે. તેથી, દયાળુ વેદોએ, બીજા માણસોએ ઘડેલા ધર્મોની જેમ, બધાંને એક લાકડીએ હાંકવાની રીત નથી અપનાવી, ને જુદી જુદી જાતનાં સુખો પામવા માટે જુદી જુદી હજારો રીતો બતાવેલી છે; તેમાંની જે રીત જેને વધારે બંધબેસતી લાગે, તે રીતે એ ચાલી શકે છેઃ દુઃખો પણ અનેક જાતનાં હોય છે, તેથી દુઃખોથી છૂટવાની રીતો પણ અનેક બતાવેલી છે.